...Simon Busuttil jinsisti li se jibqa' jaħdem għall-ġustizzja anke mingħajr l-appoġġ ta' Delia Wara li d-Deputat Nazzjonalista sfida s-sejħa tal-Kap tal-Partit Nazzjonalista u insista li mhux se jirriżenja, Adrian Delia sejjaħ laqgħa urġenti tal-Kunsill Amministrattiv tal-Partit Nazzjonalista u fil-kummenti tiegħu wara li ntemmet il-laqgħa, insista li għandu l-appoġġ tal-istess Kunsill biex Simon Busuttil iwarrab. Il-Partit Nazzjonalista insista li Simon Busuttil, għandu jirriżenja biex il-partit ikun jista' "jiġġieled il-battalja tiegħu b'mod aktar effettiv. Ħadd mhu akbar mill-partit, ħadd mhu akbar il-verità." Kompla jinsisti li lanqas ħadd ma huwa akbar mill-pajjiż u kien għalhekk li l-Partit Nazzjonalista tenna s-sejħa biex ineħħi liċ-Chief of Staff Keith Schembri u lill-Ministru Konrad Mizzi, li fetħu kumpaniji fil-Panama. Wara din il-laqgħa, ir-reazzjoni ta' Busuttil kienet waħda sempliċi: Il-pożizzjoni tiegħi diġà hija magħrufa pubblikament u ma nbidlitx. Intenni li se nibqa naħdem għall-ġustizzja, anki mingħajr l-appoġġ ta’ Adrian Delia. Aktar qabel Il-Kap tal-Partit Nazzjonalista Adrian Delia neħħa lil Simon Busuttil minn kelliem għall-Governanza Tajba u talbu biex jissospendi lilu nnifsu mill-Grupp Parlamentari. F'kelma oħra talbu biex jirreżenja mill-Partit Nazzjonalista. Dan għamlu fid-dawl tal-inkjesta tal-Maġistrat Aaron Bugeja li wriet illi ma hemm ebda konnessjoni bejn Michelle Muscat u lkumpanija fil-Panama, Egrant Inc. Sab ukoll li fid-dikjarazzjoni tal-kumpanija kien hemm firem iffalsifikati. Minkejja dan, Busuttil m'aċċettax li jirreżenja u f'messaġġ fuq il-oaġna tiegħu ta' Facebook qal hekk; "F’laqgħa li kelli miegħu illum f’nofsinhar, il-Kap tal-partit Adrian Delia talabni nirriżenja mill-Grupp Parlamentari tal-Partit Nazzjonalista.  Jien weġibtu mill-ewwel li ma nara l-ebda raġuni għaliex jien għandi nirriżenja. "Dr Delia ħa dan id-deċiżjoni mingħajr ma qara r-rapport sħiħ tal-inkjesta Egrant, li għadu lanqas biss ġie pubblikat." "Terġa, Dr Delia irid ineħħi lili mill-partit u fl-istess ħin jistenna li jiena nkompli naħdem fuq l-inkjesti li għadhom għaddejjin dwar Keith Schembri u Konrad Mizzi. Din hija kuntradizzjoni kbira."